पाएं अपने शहर की ताज़ा ख़बरें और फ्री ई-पेपरडाउनलोड करें
नागपुर. बाघ राजधानी की राह पर निकली उपराजधानी के माथे पर बाघ की मौत कलंक से कम नहीं। विडंबना यह है कि वन विभाग को बाघ की मौत का 15-20 दिनों का कोई पता नहीं रहा। बहरहाल, होश आने पर कार्रवाई की गई। हिंगणा वन परिक्षेत्र में बाघ मृत्यु प्रकरण में बोरगांव बिट के वनरक्षक और वनमजदूर को निलंबित कर दिया गया है। यह आदेश उप-वनसंरक्षक प्रकाश महाजन ने जारी किया है। इस कार्रवाई से वनविभाग में हड़कंप मचा है।
बाघों के शिकार को देखते हुए वनविभाग ने विदर्भ में रेड अलर्ट जारी किया है। वन कर्मचारियों को आंखों में तेल डालकर शिकारियों पर कड़ी नजर रखने का आदेश दिया गया है। लेकिन, हिंगणा वन परिक्षेत्र में बोरगांव बिट के वनरक्षक ए.एम. क्षीरसागर और वनमजदूर ए.एल. रामटेके ने इस आदेश की अनदेखी कर काम में लापरवाही बरती, जिस कारण वन परिक्षेत्र में बोरगांव बिट कम्पांटमेंट 301 में 15 दिन पूर्व मृत बाघ की जानकारी नहीं मिली।
वन परिक्षेत्र अधिकारी श्री क्षीरसागर रविवार को इस क्षेत्र में दौरे पर थे। उन्हें मृत प्राणि की दुर्गंध आयी। उन्होंने त्वरित बिट वनरक्षक से पूछताछ की, लेकिन संतोषजनक जबाव नहीं मिला। घटना की गंभीरता को देखते हुए जांच की गई। बाघ की मृत्यु होने की जानकारी सामने आयी। शव सड़ी-गली अवस्था में था। बाघ की उम्र अनुमानित 10 साल से अधिक बतायी गई है।
इसकी सूचना त्वरित वन परिक्षेत्र अधिकारी ने उप-वनसंरक्षक प्रकाश महाजन को दी। उप-वनसंरक्षक प्रकाश महाजन और मुख्य वनसंरक्षक एस. एस. पाटील ने घटनास्थल को त्वरित भेंट दी। इसके बाद बोरगांव बिट के वनरक्षक ए.एम. क्षीरसागर और वनमजदूर ए.एल. रामटेके को निलंबित करने का आदेश दिया। गौरतलब है कि उपवनसंरक्षक प्रकाश महाजन ने नागपुर वन विभाग में पिछले पौने दो वर्ष के कार्यकाल में लापरवाही बरतने वाले कर्मचारियों को एक के बाद एक निलंबित कर हड़कंप मचाया है। कुल 11 कर्मचारियों को निलंबित करने का रिकार्ड रचा है, किन्तु कामचोर कर्मचारियों पर इसका कोई असर होते नहीं दिख रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn